﻿ הכנרת עשתה לו טוב
הכנרת עשתה לו טוב
ענבר שרון מכפר גלעדי חזר בעונה האחרונה לכר הדשא, אחרי עונה וחצי בלי כדורגל שאותן הקדיש לשיקום וחזרה מפציעה קשה. שרון הצטיין במדי עירוני טבריה מליגה א', אנו שמחים לארחו בפינת "ספורטאי החודש".
קבוצת הכדורגל של עירוני טבריה ידועה מזה שנים כאכסניה קולטת של שחקנים שלא מוצאים את מקומם בעירוני קרית שמונה. אם בשנים עברו זרח כוכבם של שחקנים דוגמת שחקני ההתקפה לירון אלימלך ושלום עקיבא – שהפכו סמלים בקבוצה והיו שותפים בכירים לעלייתה לליגה הלאומית לפני שלוש שנים, בעונה שעברה שלושת הנציגים של עירוני קרית שמונה בקבוצה העלו משמעותית את מעמדם: שחקן הכנף חן ידען הפך לאחד מהשחקנים הבולטים בליגה, הקשר האחורי אהוד מערבי התבלט וזכה להתקדם לעירוני נשר מהליגה הלאומית ואצל מושא כתבה זו, ענבר שרון, קרו כמה דברים מעבר להיותו מי שהיה אחד למגינים הימניים הטובים בליגה, במקרה הזה מדובר בניצחון ענק של נחישות שכל כך מאפיינת את שרון, שהגיע לטבריה אחרי עונה וחצי ללא כדורגל.
באמצע העונה האחרונה שלו בקבוצת הנוער של קרית שמונה חווה שרון פציעה קשה בעצם השוקית, במשחק גביע מול הפועל באר שבע. ההחלמה הארוכה והשיקום בתמיכתה של עירוני קרית שמונה יצרו סיטואציה שבה שרון לא ראה דשא עונה וחצי ברציפות, כשחשוב לציין שטרם לפציעתו חווה שרון משבר גדול שאף גרם לו להרהורי פרישה: זה קרה בשל הפיחות החד שחל במעמדו בקבוצת הנוער.
אחרי עונה ראשונה מוצלחת כשחקן הרכב בחוליית הקישור האחורי לצידו של עדן שמיר, מצא את עצמו שרון רואה רבים ממשחקיה של הקבוצה מהספסל – וזאת בשל הבאתו של הקשר הוגו צ'אקומה – עוד זר שבקרית שמונה כנראה חשבו שיעשה נסים ונפלאות ויטביע חותם בבוגרים, אך בפועל תפס משבצת של שחקן ישראלי והמועדון לא נהנה לטווח הארוך ממנו.
עבד קשה וחזר למגרשים בצורה מרשימה. ענבר שרון במדי עירוני טבריה (צילום: עודד חסין).
בעונה שעברה, שלמעשה הייתה עונתו הראשונה כשחקן בוגרים, ענבר שרון הצליח לבנות את עצמו מחדש ובצורה טובה. השחקן בן ה-22 מקיבוץ כפר גלעדי, שבמחלקת הנוער של קרית שמונה נחשב לשחקן נשמה ומנהיג בקבוצות ששיחק - כזה שמארח בקביעות בביתו חברים ללינה וארוחות, היה שחקן ורסטילי – כזה ששיחק כמגן, כבלם, כקשר אחורי וכשחקן כנף, הצליח בעבודה קשה ובתמיכת המאמן אילן סויסה לסלול את דרכו לעמדת המגן הימני והפך שחקן הרכב בקבוצה שבסך הכל כיוונה לעונה שקטה במרכז טבלת המחוז הצפוני של ליגה א', ומצאה את עצמה מגיעה עד לגמר פלייאוף המחוזות בו הפסידה 3:1 למ.ס כפר קאסם מהמחוז הדרומי. המאמץ הגדול שהשקיע ענבר שרון בחזרה למגרשים ובהפיכתו למגן בולט בליגה א', בהחלט ראויה להערכה והצדעה, ואחרי שאירחנו אותו לראיונות בכל פינת מצטיינים אצלנו באתר, אנו שמחים להעניק לו את תואר "ספורטאי החודש". מכאן נמשיך לראיון שערכנו עימו.
ענבר, איך אתה מסכם את העונה שהייתה?
"הייתה עונה טובה מאוד מבחינה קבוצתית, הפתענו הרבה אנשים, לא ציפו שנגיע לגמר המחוזות דרך המסע המרשים שעשינו בדרך. מבחינה אישית התחלתי את העונה על הספסל, כי הגעתי אחרי זמן ממושך שלא שיחקתי בגלל הפציעה, אבל אחרי שני מחזורים נכנסתי להרכב ומשם המשכתי כבר לשחק עד סוף העונה".
החשש של הרבה כדורגלנים שחוזרים מפציעה ממושכת, הוא מפציעה נוספת. איך עולים לשחק ונותנים הכל בסיטואציה כזו?
"בזמן ההחלמה מהפציעה לא היה לי חשש אפילו לא לרגע שלא אחזור לשחק !! ידעתי באותו רגע שאני מוריד את הגבס, שאני עושה את השיקום הכי טוב והכי חזק שאני יכול וחוזר למגרשים בכל הכוח.לחזור מפציעה כזאת לפי דעתי זה הכי קשה, זו פציעה שנגרמה בגלל ששיחקתי אגרסיבי והתסריט שלה כל הזמן חוזר לי לראש כשאני משחק. מאותו יום שחזרתי לשחק כל הזמן אני משחק עם מגינים ונוקט במשנה זהירות כדי שלא יקרה דבר כזה שוב. כשחזרתי להתאמן בקרית שמונהזה היה לקראת סוף העונה של הבוגרים בזמן שהם נלחמו על ההישארות וזה לא איפשר לי להיכנס לעניינים שם".
תפס קביעות באגף ימין (צילום: עודד חסין).
עד כמה האווירה החמימה שיש בטבריה עזרה לך לחזור לתלם?
"תשמע הגעתי לטבריה אחרי שהייתי עונה אחת בבוגרים של קריית שמונה. אמנם לא שיחקתי, אבל כן ספגתי מהאווירה. להגיד לך שלא הופתעתי בהתחלה לרעה אני לא יכול, כי בכל זאת הגעתי מקבוצה בליגת העל ופתאום חוויתי ירידה חדה לליגה א׳, אבל לאט לאט התאקלמתי והבנתי עד כנה המועדון הזה מסודר, חם, עוזר, ותומך שצריך. לפי דעתי זה המועדון הכי גדול והכי מסודר בליגה א׳. קבוצה שיש לה קהל מדהים, שמגיע לכל מגרש בארץ, קהל שיש גם קבוצות בליגות בכירות שהיו שמחות שיהיה להן".
במחלקת הנוער של קרית שמונה שיחקת במגוון תפקידים. ידעת לקראת מה אתה הולך בטבריה?
"את האמת הגעתי לטבריה ובאמת לא ידעתי באיזה תפקיד הכי נוח לי במגרש ואיזה תפקיד כדאי שאני יתמקד בו. בתפקיד המגן שיחקתי לעיתים רחוקות לשחק בו בקריית שמונה, אבל מאז שנכנסתי לעיניינים אני מרגיש מצוין בתפקיד הזה וחושב שאני יכול להתפתח בו"/
חזרה לקרית שמונה היא אופציה מבחינתך?
"נשארה לי עוד עונה אחת בחוזה עם קריית שמונה, אני לא יודע אם אאריך את החוזה ואם יציעו לי בכלל, אבל ברור לי שאני רוצה לחזור למועדון הבית שלי, לחברים שלי, ולמקום בו גדלתי במגרש".
מקווה לסגור מעגל בקבוצת נעוריו. ענבר שרון עם סרט הקפטן בקבוצת הנוער.
סינמטק ראש פינה - תוכנית סרטים שבועית
חוגים באקדמיה לאומנויות לחימה